Semikarakorsk

**Semikarakorsk** () om Venäman lidn da lidnankund Rostovan agjan keskuzpalas. Se om Semikarakorskan rajonan administrativižeks keskuseks da palaks.

## Istorii
Hazarine lidnuz oli olmas Sal-jogen lanktendanno Donha 7.-9. voz'sadal, sen jändused-lidnut () oma kaičenus. Eländpunkt mainitase ezmäižen kerdan vl 1594 kuti kozakoiden *Semikarakori*-lidnut (), nimituz om türkan augotižlibundanke. Mainitase toižen kerdan stanican Frol Minaev-atamanan ozutandoiš Sur'oigenuziden käskuzaluzkundas (Moskv) vl 1672, se voz' lugese alusenpanendan oficialižeks.

Stanic vajehti sijadust severt-se kerdoid, ka oli alištunu Donan sur'vezile üks'kaik jogo kevädel. Sirtihe stanicad amuižes lidnusespäi hurarandadme, sid' Donan oiktale randale da tagaz. Eländpunkt om olmas nügüdläižel sijal vspäi 1895, maižandusen sarakod i torguind änikoičiba siš. Vl 1911 Don vajehti vagod stanicanno, edeline vago om Vanh Don-järveks () da lidnan pohjoižröunaks. Toižen mail'man sodan aigan stanic oli okkupiruidud nacistižen Germanijan sodavägil (keza 1942 — 4.01.1943). Stanic sai lidnan statusad vn 1972 25. päiväl semendkud.

Semikarakorsk šingotase keramikan tehmižel, sömtegimištol (leibänkombinat, konservtegim, saguden tegim, kolbasceh, konditerine ceh), korpusmeblin pästandal, maižanduztehnikan kohendusel i plodunkazvatandtarhal.

## Geografijan andmused

Lidn sijadase rajonan lodehes, Donan hural randal i sen huran Sal-ližajogen () oiktal randpolel, 10 m ü.m.t. keskmäižel korktusel.

Matkad Rostovhasai Donal om kahesakümne kuz' kilometrad päivlaskmha-suvipäivlaskmha orhal vai 117 km avtotel. Lähembaine lidn om Konstantinovsk 23 km päivnouzmha-pohjoižpäivnouzmha orhal vai 35 km avtotedme. «Rostov — Volgodonsk»-avtotekeskust ümbärdab lidnad suvespäi. Om ehtatimid Donas päliči.

## Tobmuz
Semikarakorsk om lidnankundan üks'jäižeks eländpunktaks. Lidnankundan pind — 109 km², sidä kesken mec 1,5 km², maižanduzma 57 km².

Lidnankundan tobmuden pämez' om sen Deputatoiden nevondkundan ezimez'. Edeline nevondkundan ezimez' om Ivan Jesin, radoi edel vn 2016 redukud. Lidnan Administracijan pämez' om Aleksandr Černenko vn 2009 keväz'kuspäi.

## Eläjad
Vl 1939 stanican ristitišt oli 5 900 eläjad. Vn 2010 Venäman rahvahanlugemižen mödhe lidnan eläjiden lugu oli 23 884 ristitud, rajonan nell' ühesandest, vn 2021 — 21 719 ristitud. Kaik 22 118 eläjad oli lidnas vl 2017. Kaikiš suremb lidnan ristitišt oli 23..24 tuhad eläjid vll 1992−2013 (24 200 rist. vll 1998 i 2001).

Rahvahad (ozutadud rahvahudenke vl 2010): venälaižed — 92,9 %, ukrainalaižed — 2,2 %, armenijalaižed — 1,3 %, toižed rahvahad — 3,6 %.

Ortodoksižen hristanuskondan nell' pühäpertid oma kaičenus i saudud lidnas: kaks' jumalanpertid da kaks' časounäd. Jumalanpertid oma Eläban Eziauguižen Stroican kivine (om saudud vll 1993−1996) i Jumalanmaman Kazanin jumalaižen puine (letihe vl 2007).

## Openduz
Lapsiden opendusen aluzkundad oma kümne nimitadud päivkodid, koume keskškolad (nomer 1, 2, 3), lapsiden sädamižen pert', lapsiden čomamahtoiden škol, lapsiden da alaigäčuiden sportškol.

Semikarakorskan agrotehnologine tehnikum om lidnan professionaližen opendusen aluzkundaks.

## Galerei

Chapel of Don Icon of Theotokos in Semikarakorsk.jpg|Jumalanmaman Donan jumalaižen časoun', vn 2019 nägu
Semikarakorsk Ceramics gate.jpg|Keramikan edheotandan tulend vl 2019
Semikarakorsk fair.jpg|Sijaline torguz («jarmank», 2019)
Semikarakorsk Autostation.jpg|Semikarakorskan avtobusstancii vl 2018


## Homaičendad


## Irdkosketused
* Lidnan tobmuden aluzkundoiden sait (''semikarakorsk-adm.ru'') 
* Lidnan istorijan i keramikan tehmižen muzei (''семикаракорская-керамика.рф'').